Αθήνα, 6 Φεβρουαρίου 2020

ΔΕΛΤΙΟ ΤΥΠΟΥ

Απάντηση του Υπουργού Ανάπτυξης & Επενδύσεων, κ. **Άδωνι Γεωργιάδη**, στην επίκαιρη ερώτηση του Βουλευτή Κέρκυρας του Κινήματος Αλλαγής κ. **Δημητρίου Μπιάγκη,** με θέμα: «Το μέλλον των ναυπηγείων της Ελευσίνας και των 600 εργαζομένων σε αυτά μετά την 31η Μαρτίου 2020»

«Κύριε συνάδελφε, καλορίζικος, είναι η πρώτη φορά που συνομιλούμε στη Βουλή. Βεβαίως και είναι υποχρέωσή μου να έρθω να απαντήσω στην ερώτησή σας και οφείλω να σας πω, αν και ήταν μία δύσκολη εβδομάδα αυτή για εμένα στη σχέση μου με το ΚΙΝΑΛ, αυτό που έχετε κάνει σήμερα είναι πάρα πολύ ωραίο, δηλαδή που τρεις βουλευτές κάνετε επίκαιρες ερωτήσεις για τα ναυπηγεία Ελευσίνος σε τρεις διαφορετικούς υπουργούς για να μπορούμε και εμείς να παράσχουμε πλήρη και σφαιρική ενημέρωση. Κοινοβουλευτικά είναι και έξυπνο και ωραίο, πραγματικά. Άρα πιστεύω ότι θα έχουμε μια εποικοδομητική συζήτηση.

Καταρχάς, όσα είπατε στην ερώτησή σας είναι σωστά και η δική μας πεποίθηση είναι ότι έχει έρθει η ώρα σε μία Ελλάδα, που εξέρχεται της κρίσεως και λέμε όλοι ότι θέλουμε να γίνει περισσότερο φιλική για τις επενδύσεις και να μπορεί να διεκδικήσει ένα καλύτερο ρόλο στον 21ο αιώνα, η ναυπηγική βιομηχανία, η οποία είχε πέσει, για διάφορους λόγους, σε τεράστια παρακμή, να επανακάμψει.

Άρα, σας λέω πρωτόλεια, επειδή παρακολούθησα με προσοχή και την προηγούμενη συζήτηση μεταξύ του κυρίου Κεγκέρογλου και του κυρίου Παναγιωτόπουλου εις την οποίαν ο κύριος Κεγκέρογλου είπε ότι πρέπει το Υπουργείο Ανάπτυξης να βρει λύση, δέχομαι ότι είναι σωστό αυτό που είπε, σας λέω ότι εργαζόμαστε πάρα πολύ για να βρούμε λύση.

Πάνω σε ποια γραμμή; Πάνω στο μοντέλο που είχε χρησιμοποιήσει και η προηγούμενη Κυβέρνηση του ΣΥΡΙΖΑ και που τελικά ολοκληρώθηκε επί της δικής μας διακυβερνήσεως η εξυγίανση, για να χρησιμοποιήσω τη σωστή λέξη, των ναυπηγείων Σύρου.

Να πω ορισμένα πράγματα για να ξέρουμε πού βρισκόμαστε στην Ελευσίνα, αφού έχουμε συμφωνήσει ότι και εμείς εργαζόμαστε για να διατηρηθεί σε λειτουργία το ναυπηγείο, για να διατηρηθούν οι θέσεις εργασίας και για να ανθίσει το ναυπηγείο. Συνεπώς, είμαστε στην ίδια βάρκα, από την ίδια πλευρά.

Το ναυπηγείο Ελευσίνος μέχρι πριν από λίγες εβδομάδες, με βάση την τελευταία ενημέρωση που είχα γιατί τα νούμερα αυτά αλλάζουν, είχε συνολικές υποχρεώσεις 261 εκατομμύρια ευρώ.

Σε αυτά τα 261 εκατομμύρια δεν συμπεριλαμβάνονται οι απαιτήσεις του Πολεμικού Ναυτικού που ενδεχομένως φτάνουν τα 100 εκατομμύρια. Δεν έχουν οριστεί επακριβώς.

Άρα, θα μπορούσαμε να μιλάμε δυνητικά για ένα χρέος από 300 μέχρι 350 εκατομμύρια στο σύνολο. Συνεπώς είναι μία επιχείρηση βαριά προβληματική.

Σήμερα τα ναυπηγεία μπορούν και λειτουργούν εν μέρει γιατί το Πολεμικό Ναυτικό πληρώνει το 70% της μισθοδοσίας των εργαζομένων προκειμένου να παραλάβει τις δύο τορπιλακάτους, για τις οποίες μίλαγε πριν ο κύριος Παναγιωτόπουλος στον κύριο Κεγκέρογλου, οι οποίες έπρεπε να έχουν παραδοθεί εδώ και πολύ μεγάλο χρονικό διάστημα, δεν έχουν παραδοθεί ακόμα και δεν είναι έτοιμες.

Να σας πω για να ξέρετε ότι η μία τορπιλάκατος έχει ποσοστό ολοκληρώσεως 91,8% και η δεύτερη 75,2%. Τι σημαίνει αυτό;

Έχουμε μία επιχείρηση, ένα ναυπηγείο που συμφωνούμε ότι θέλουμε να διατηρηθεί και να μην μπει σε καθεστώς εκκαθάρισης αλλά να γίνει η εξυγίανση εν λειτουργία, να μην κλείσει δηλαδή, να μην χαθούν οι θέσεις εργασίας. Το συγκεκριμένο ναυπηγείο έχει τα χρέη που σας είπα, υποχρεώσεις προς το Πολεμικό Ναυτικό αλλά και πλεονεκτήματα. Ποια πλεονεκτήματα; Μια καταπληκτική θέση, εργαζομένους που ξέρουν καλά την δουλειά τους και ένα ισχυρό συμβόλαιο με το Πολεμικό Ναυτικό.

Για το σχέδιο περαιτέρω και την εμπλοκή της εταιρείας ΟΝΕΧ, γιατί σας είπα ότι έχουμε σκοπό να αξιοποιήσουμε την εμπειρία από τη Σύρο και το τι έγινε εκεί για τα ναυπηγεία Ελευσίνος, θα σας μιλήσω στη δευτερολογία μου».

**Δευτερολογία**

«Καταρχάς να πω τι είχε κάνει η προηγούμενη Κυβέρνηση, έχουμε παρόντες και βουλευτές της Αντιπολιτεύσεως, για να ξέρουμε και για τι μιλάμε.

Στις 21/1/2019 επί κυβερνήσεως του κυρίου Τσίπρα, δηλαδή, η Τράπεζα Alpha, που είναι ο βασικός πιστωτής, μέσω της εταιρείας KPMG, έλαβε τις πρώτες μη δεσμευτικές προσφορές για τα ναυπηγεία Ελευσίνος.

Η διαδικασία ολοκληρώθηκε στις 2 Μαΐου 2019 ως άγονη, δηλαδή δεν βρέθηκε κανένας επενδυτής που προσκόμισε τελικώς λεφτά, proof of funds όπως λέγονται, ώστε να θέλει να πάρει αυτά τα ναυπηγεία με την παρούσα κατάσταση, παρά τις προτάσεις «κουρέματος» και από τις τράπεζες και από τα ασφαλιστικά ταμεία ως προς τις προσαυξήσεις και τους τόκους, αλλά και από την εφορία ως προς τα χρέη.

Δηλαδή, ενώ προσέξτε, μίλησα πριν για ένα χρέος που ενδεχομένως ξεπερνάει τα 300 εκατομμύρια ευρώ, βγήκε η τράπεζα με την KPMG, παρουσίασε μία πρόταση, χονδρικά το λέω, κοντά στα 100 εκατομμύρια. Σημαντική μείωση του χρέους, 200 εκατομμύρια σχεδόν μείωση του χρέους. Δεν βρέθηκε, όμως, κανένας που να προσέλθει να δώσει χρήματα για να συνεχίσει αυτό το ναυπηγείο τη λειτουργία του. Άρα, να καταλάβουμε για τι μιλάμε. Δεν μιλάμε για κάτι για το οποίο γίνεται σκοτωμός στον πλανήτη ποιος θα το πάρει.

Τώρα, πάμε στο σχέδιό μας. Σας είπα ότι θέλουμε να αξιοποιήσουμε το ενδιαφέρον της εταιρείας ONEX. Για ποιο λόγο το λέμε αυτό; Γιατί και η προηγούμενη κυβέρνηση χρησιμοποίησε αυτήν την εταιρεία στα ναυπηγεία Σύρου.

Όταν αναλάβαμε εμείς τη διακυβέρνηση, είχε περίπου «κολλήσει» αυτή η διαδικασία, αλλά με πολύ στενή συνεργασία και με την εταιρεία και με τους εργαζομένους, τα προβλήματα που είχαν ανακύψει, τα λύσαμε.

Ξέρετε ότι έγινε η μεταβίβαση των ναυπηγείων οριστικά στην ONEX το Νοέμβριο. Έχουμε παρουσιάσει εκπληκτικά αποτελέσματα στη Σύρο. Να πω ότι τον πρώτο χρόνο λειτουργίας υπό τη διεύθυνση της ONEX, το ναυπηγείο Σύρου είχε τζίρο περίπου 22 εκατομμύρια. Το δεύτερο χρόνο ξεπέρασε τα 35 εκατομμύρια. Οι εργαζόμενοι αυξήθηκαν στη Σύρο, όχι μόνο δεν χάθηκαν θέσεις εργασίας, αλλά αυξήθηκαν.

Οι παραγγελίες είναι συνεχείς. Σήμερα που μιλάμε, στη Σύρο, αυτή τη στιγμή, έχουμε τα ναυπηγεία του Ισραήλ, τα οποία κάνουν Joint venture συνεργασία με τα ναυπηγεία Σύρου και την ONEX για κοινές ναυπηγήσεις και έχουμε σήμερα 70 ελληνικές εταιρείες στη Σύρο, συζητώντας για το πως θα ενώσουν τις δυνάμεις τους για την άνοδο της ναυπηγικής βιομηχανίας στην Ελλάδα.

Άρα, αυτό που εκφράζετε ως αγωνία, να πάρει μπρος η ναυπηγική βιομηχανία, εμείς το έχουμε ήδη ξεκινήσει. Έχει πάρει μπρος. Για να μη φανεί ότι καπηλεύομαι των προηγουμένων, γιατί εγώ δεν θέλω να κάνω αυτά που μου έκαναν με την υγεία και τους ανασφάλιστους, που το δικό μου νόμο τον παρουσίασαν δικό τους, να πω, λοιπόν, ότι είχε συμβάλλει και ο ΣΥΡΙΖΑ παρόλο που μετά είχε «κολλήσει» το θέμα. Εν πάση περιπτώσει, υπάρχει μια διακυβερνητική συνεργασία σε αυτό.

Ο ίδιος ο επενδυτής, η ONEX, έχει εκφράσει το ενδιαφέρον με την ίδια διαδικασία, δηλαδή μέσω της δικαστικής προσφυγής και μέσω της δικαστικής απόφασης, για την απόκτηση του ναυπηγείου εν λειτουργία, υπό τους όρους που θα κρίνει το δικαστήριο και τις προτάσεις που θα παρουσιάσουμε στο δικαστήριο όλοι οι πιστωτές.

Το θέμα αυτό ετέθη από τον κύριο Πρωθυπουργό ως ενδιαφέρον της Ελλάδος, στον Πρόεδρο Τραμπ στη συνάντησή μας στο Λευκό Οίκο, στις αρχές Ιανουαρίου. Ορίστηκε ο ομόλογός μου Υπουργός, κ. Γουίλμπουρ Ρος ως άνθρωπος που θα εξετάσει αυτό το ζήτημα και ήδη υπάρχει ζωηρό ενδιαφέρον από την Αμερικανική κυβέρνηση για να ολοκληρωθεί αυτή η συμφωνία.

Δεν θέλω να πω τώρα περισσότερες λεπτομέρειες, γιατί καλό είναι αυτά να ανακοινώνονται όταν τελικώς κλείνουν. Πάντως, σας λέω ότι το ενδιαφέρον από την Αμερικανική κυβέρνηση είναι μεγάλο.

Προσέξτε όμως, και θέλω αυτό να σας το πω για να καταλαβαίνουμε τι μου λέτε και τι σας λέω. Τα ναυπηγεία Ελευσίνος δεν ανήκουν στο δημόσιο. Δεν είναι διαδικασία που εγώ μπορώ να κάνω διαγωνισμό, γιατί δεν μου ανήκουν.

Τα ναυπηγεία Ελευσίνος ανήκουν και σήμερα σε έναν ιδιώτη, ο οποίος χρωστάει. Αλλά, αν εμείς πάμε να εκτελέσουμε τα χρέη του, κλείνουν τα ναυπηγεία. Απολύονται οι εργαζόμενοι. Άρα εμείς δεν έχουμε ως πρώτη επιλογή αυτήν. Γιατί εμείς συμφωνήσαμε ότι θέλουμε να διατηρηθούν οι θέσεις των εργαζόμενων.

Άρα, πως ξεκινάει η διαδικασία; Την έναρξη της διαδικασίας την έχει στα χέρια του ο νυν ιδιοκτήτης, ο κύριος Ταβουλάρης, ο οποίος ή θα βρει χρήματα για να πληρώσει τα χρέη του και να προχωρήσουν τα ναυπηγεία - αν βρει, δικά του είναι, καλώς να ορίσει- ή αν δεν βρει, θα πρέπει να ακολουθήσει το κυβερνητικό σχέδιο, που είναι το ίδιο επαναλαμβάνω με αυτό της Σύρου. Δηλαδή, η μεταβίβαση των μετοχών των ναυπηγείων σε μία ενδιάμεση εταιρεία, που μαζί με τους πιστωτές θα πάει στο δικαστήριο, θα βγει η δικαστική απόφαση και θα συνεχίσει με λειτουργία από την ONEX μέχρι την τελική μεταβίβαση.

Να σας πω ότι για να ξεκινήσει αυτό το σχέδιο, πρέπει να υπογράψει ο κύριος Ταβουλάρης. Εάν δεν υπογράψει ο κύριος Ταβουλάρης, το λέω γιατί θέλω να είμαστε όλοι εδώ πέρα συνεννοημένοι, τα ναυπηγεία θα κλείσουν και οι εργαζόμενοι θα χάσουν τη δουλειά τους.

Διότι η περίπτωση να ανανεώνουμε διαρκώς τα συμβόλαια του πολεμικού ναυτικού και να πληρώνει το κράτος για να μένουν ημίκλειστα ή ημιανοιχτά τα ναυπηγεία χωρίς το ναυτικό να παίρνει και τις τορπιλακάτους που θέλει στην ώρα τους, μόνο και μόνο για να λέμε όλοι πόσο αγαπάμε τα ναυπηγεία, δεν υπάρχει.

Θέλω να είμαι σε αυτό ξεκάθαρος. Περίπτωση παράτασης θα μπορούσε να υπάρξει σε ποια περίπτωση; Εάν ξεκίναγε η εφαρμογή ενός σχεδίου και μπορούσαμε να εγγυηθούμε στο πολεμικό ναυτικό ότι από εδώ και εμπρός θα μπορούσε να εμπιστευτεί ένα χρονοδιάγραμμα και να παραλάβει τα πλοία του.

Αλλά το πολεμικό ναυτικό να πρέπει να πάρει πλοία, να μην τα παίρνει, να τα χρειαζόμαστε τα πλοία, να πληρώνουμε τα ναυπηγεία και να υποκρινόμαστε ότι δουλεύουν, αυτό, αγαπητέ συνάδελφε, δεν μπορεί να συνεχιστεί. Και θέλω σε αυτό να είμαι ξεκάθαρος.

Εφόσον ο κύριος Ταβουλάρης, όμως, υπογράψει και ακολουθήσει το μοντέλο της Σύρου και πάμε σε αυτό που σας είπα, εργαζόμαστε πάρα πολύ εντατικά για να προχωρήσουν τα ναυπηγεία σε λειτουργία ενδιάμεση, όπως έγινε στη Σύρο, και με τελική μεταβίβαση.

Τώρα να πω και ένα τελευταίο που έχει σημασία για τους εργαζομένους. Απαράβατος όρος που έχει θέσει η Κυβέρνηση προς τον ενδιαφερόμενο επενδυτή είναι ότι στην ενδιάμεση αυτή λειτουργία θα πρέπει να βάλει χρήματα για την πληρωμή των μισθών των εργαζομένων, περίπου 18 εκατομμύρια σήμερα. Αυτά πρέπει να πληρωθούν αμέσως στην ενδιάμεση περίοδο, πριν τη μεταβίβαση, για να πάρουν οι εργαζόμενοι τα χρήματά τους.

Και θα μείνει στην τελική μεταβίβαση, όπως έγινε στη Σύρο, να πάρουν τις αποζημιώσεις τους, γιατί έχουν να πάρουν και άλλα χρήματα στη συνέχεια.

Και να βάλει ο επενδυτής χρήματα αρκετά, υπολογίζουμε περίπου 15 εκατομμύρια, για να μπορέσουν τα ναυπηγεία Ελευσίνας να ολοκληρώσουν τις δύο τορπιλακάτους του πολεμικού ναυτικού, όπως έχουν δεσμευτεί.

Ξέρετε ότι έχουν συμβόλαιο για άλλες δύο, εάν είναι συνεπείς τα ναυπηγεία στις υποχρεώσεις τους και αυτό είναι ένα άλλο περιουσιακό στοιχείο των ναυπηγείων.

Αλλά πρώτα πρέπει να ξέρει το ναυτικό ότι θα πάρει τις τορπιλακάτους έτοιμες, αξιόμαχες όπως τις χρειάζεται, για λόγους που και εσείς γνωρίζετε.

Άρα, συγκεφαλαιώνω και κλείνω, εάν ο κύριος Ταβουλάρης υπογράψει σήμερα, αύριο, μεθαύριο, αναλαμβάνουμε εμείς τις διαπραγματεύσεις με την εταιρία ONEX, την υποστήριξη της κυβερνήσεως και το πετυχημένο παράδειγμα της Σύρου, να κάνουμε μία συμφωνία που θα τύχει δικαστικής έγκρισης και προστασίας και που θα εξασφαλίσει τη συνέχεια της λειτουργίας των ναυπηγείων με πληρωμή των δεδουλευμένων των εργαζομένων και ικανοποίηση της παραγγελίας του πολεμικού ναυτικού.

Και μετά να έχουμε ένα λαμπρό μέλλον των ναυπηγείων. Γιατί, όλα αυτά που λέμε τώρα είναι η διαχείριση μιας μίζερης κατάστασης. Χρέη, υποχρεώσεις, δικαστήρια. Εμείς δεν βλέπουμε έτσι το μέλλον της ναυπηγικής βιομηχανίας στην Ελλάδα και της ναυπηγοεπισκευής.

Η Ελλάδα με το παράδειγμα της Σύρου απέδειξε ότι μπορεί να είναι ανταγωνιστική. Και, ξέρετε, μόνο οι Έλληνες πλοιοκτήτες ξοδεύουν το χρόνο παγκοσμίως για ναυπηγοεπισκευή περίπου 3 δισεκατομμύρια δολάρια. Από αυτά τα 3 δισεκατομμύρια, στην Ελλάδα δεν έρχονται ούτε τα 170 εκατομμύρια.

Πάμε, λοιπόν, με αναγεννημένη την Ελευσίνα, όπως και την Σύρο, να ανταγωνιστούμε στα ίσα τα άλλα ναυπηγεία της Μεσογείου στη ναυπηγοεπισκευή. Τα ναυπηγεία της Ελευσίνας δεν θα στηρίζονται στα κρατικά συμβόλαια, δεν θα στηρίζονται στο πολεμικό ναυτικό, θα στηρίζονται στην ιδιωτική αγορά που έχει πολύ μεγάλο περιθώριο και πολλά πλοία και που πράγματι, σωστά το είπατε, οι εργάτες στα ναυπηγεία έχουν μεγάλη τεχνογνωσία, καλή φήμη και πλέον όλοι δουλεύουν ανταγωνιστικά.

Γιατί, για πολλές δεκαετίες, να ξέρετε, και αυτό να το καταλάβουμε όλοι, έχουμε και εμείς τις ευθύνες μας, εννοώ ως λαός στο σύνολο, γιατί έφτασαν όλα μας τα ναυπηγεία να χρεοκοπήσουν.

Επίσης, πάντα να έχουμε στο μυαλό μας ότι είναι μία ανταγωνιστική βιομηχανία. Ναυπηγεία υπάρχουν και στην Κροατία, ναυπηγεία υπάρχουν και στην Τουρκία, ναυπηγεία υπάρχουν στην Βουλγαρία, ναυπηγεία υπάρχουν στην Ρουμανία.

Άρα, όλοι πρέπει να ξέρουμε ότι δουλεύουμε σε ένα ανταγωνιστικό περιβάλλον και πρέπει να παρέχουμε ένα ανταγωνιστικό προϊόν, ως προς την ποιότητα και ως προς το κόστος.

Αλλά, επαναλαμβάνω, η επιτυχία, η μεγάλη επιτυχία των ναυπηγείων Σύρου αποδεικνύει ότι αυτό μπορούμε να το κάνουμε. Όπως το κάναμε στην Σύρο, πάμε να το κάνουμε και στην Ελευσίνα».

Ολόκληρη η ομιλία στο ακόλουθο link:

|  |  |  |  |
| --- | --- | --- | --- |
|  |  |  |  |
|  | | |

<https://www.youtube.com/watch?v=b4rTgvM3X4A>